Anno Domini millesimo quadringentesimo nonagesimo quarto, in generali Capitulo apud Cistercium, statuta et diffinita sunt quae sequuntur. ORATIONES 1.  Pro sanctissimo… etc. ut 1493. 2.  Praeterea pro serenissimo… (*locus vacuus*), necnon pro… etc. ut 1493. 3.  Insuper pro burgensibus… etc. 4.  Ceterum pro pace… ut 1493. 5.  Demum pro felicis… etc. ut 1493. [DIFFINITIONES] GENERALES 6.  Cum Ordo noster… etc. necnon in summa 8002 francorum, 3 grossorum, 3 denarium turon. pro resta computationum Capituli generalis anni immediate praecedentis et praecedentium de et pro tempore praeterito, et oporteat Ordinem ipsum varia et gravissima onera quotidie ultra consuetudinem occasione diversarum infractionum privilegiorum Ordinis et vexationum plurium insolitarum succrescentia necessario supportare, quae absque multiplicibus et solito gravioribus expensis, solvi, tractari et supportari non possunt, praesens generale Capitulum apostolica sequendo praecepta sub gravissimis censuris, etc. etc. ut 1493. 7.  Omnes et singulas… etc. *ut in ano* 1492, *n°  7. 8.  Visis, auditis et ad plenum intellectis omnibus et singulis articulis contentis in reformatione Ordinis per reverendissimum in Christo patrem dominum abbatem Cisterciensem, s. th. pr., ceterosque ipsius Ordinis patres in collegio Sancti Bernardi, 17 mensis februarii huius praesentis anni confecta et suis manualibus signis ac sigillis munita, ut in ipsa plenius continetur ; generale Capitulum ipsam reformationem et omnes et singulos articulos praedictos in se continentem, tamquam sanctam, necessariam et iuxta sanctae regulae, usuum, statutorum et diffinitionum tenores ordinatam, et ad ipsum Capitulum pro maiori firmitate submissam, recipit, laudat approbat et confirmat, acceptando et corroborando omnia et singula, quae tam per reverendissimum dominum Cisterciensem quam per patres visitatores et Ordinis commissarios tunc usque in praesens vigore et praetextu iam dictae reformationis et articulorum praemissorum acta, instituta et ordinata fuerunt in singulis monasteriis per ipsos et quoslibet ipsorum visitatis, districtius praecipiendo universis patribus abbatibus, visitatoribus et commissariis imposterum ordinandis, quatinus articulos ipsos in se et suos recipientes indissimulanter ab omnibus regularibus personis utriusque sexus, tam propriorum monasteriorum, quam sibi commissorum et per eos visitandorum, praecipiant et faciant observari, facultate et qualitate praefatorum monasteriorum inspectis ac malis voluntatibus omnino reiectis et correctis, et ad sanctimoniae ac regularis, disciplinae normam redactis. Ubi tamen necessariam impossibilitatem in praedictis articulis aut aliquibus eorum invenerint, super quibus eorum conscientias oneramus, dispensare aut intermittere poterunt usque ad immediate sequens Capitulum generale, ubi fideles de omnibus verbo et scripto reddere habebunt rationem, ne tam arduum et pernecessarium opus a Deo, quod non diffidimus inceptum executorum defectu vel inertia pereat et ad ultimum nostrae disgressionis [digressionis], quod absit, deveniamus ; ut autem tenacius in cordibus omnium imprimantur, nec ad alias superstitiosas declinemus novitates, praesens generale Capitulum iam dictos articulos praesenti diffinitioni praecipit et mandat annecti, et ad singula Ordinis monasteria per praesentes huic Capitulo, aut per praedictos patres abbates seu commissarios aut alios quoscumque portari et per ipsos aut proprios abbates exponi et ordinari ; quorum scilicet articulorum tenor habetur in sequentibus ordinate. 9.  Quia propter temporum indispositionem periculaque evidentia pestis, Diffinitores non possint, nec audeant diuturniorem hic in Cistercio trahere moram, praesens generale Capitulum remittit alias materias dicti Capituli Belnae terminandas, per dominum Cistercii, ceterosque Diffinitores per eum vocandos, omnino et in eadem forma ac vigore, sicut in praesenti diffinitorio terminarentur et terminari possent et deberent. [DIFFINITIONES SPECIALES] 10.  Super supplicatione pro parte abbatissae et monialium monasterii de Parco dominarum prope Lovanium, Leodiensis dioecesis, generali Capitulo praesentata, cui praesens diffinitio annectitur, ipsum generale Capitulum committit et mandat abbatibus de Cambrone et de Nisella, et cuilibet eorum in solidum, quod se diligenter informent super omnibus in dicta supplicatione contentis ; et partibus hinc inde auditis, et rebus digestis rationem faciant, et iustitiam ministrent, cogentes per censuras Ordinis ea quae noverint facienda per partes inviolabiliter observanda, in plenaria Ordinis et Capituli generalis potestate. 11.  Cartam visitationis factam per Rmum D. N. Cisterciensem in monasterio monialium de Loco Nostrae Dominae eidem domino immediate subiecto, tamquam sanctam et necessariam praesens generale Capitulum approbat et ratificat cum omnibus punctis et articulis, poenis et aliis in ipsa contentis. 12.  Insequendo tenorem diffinitionis factae anno praeterito ad abbatem de Montepetroso, quod recuperet et ad monasterium suum revocet sub censuris Ordinis fratrem N. monachum suum, qui contra Ordinis privilegia sine licentia Ordinem Fratrum Minorum intrare praesumpsit ; ideo praesens generale Capitulum iterum praefato abbati de Montepetroso sub eisdem Ordinis censuris praecipit et mandat, ut omnibus iuris et iustitiae viis praefatum fratrem ad praedictum suum monasterium reducat, committendo abbati de Septem fontibus, quod per easdem Ordinis censuras ipsum ad hoc faciendum compellat ; et si talia privilegia invenerit, per quae rite hoc fecisse potuerit, nec revocari posse iudicaverit, idipsum et quidquid inde fuerit necessarium sequenti Capitulo denuntiet, ac scripto et verbo referat. 13.  Praesens generale Capitulum cupiens et desiderans regulares Ordinis alterius sexus personas non per saeculum vagari, sed ad propria monasteria regulariter conversari ; et graviter suscipiens sororem Beatricem Vandewale, professam monasterii de Blandecq, iam a certo tempore extra monasterium apud parentes degere, et quasi saeculariter vivere, iniungit abbatissae praefati monasterii de Blandecq, quatinus praefatam sororem Beatricem ad monasterium suum praemissum suscipiat, et illi iuxta Ordinis modum, sicut hactenus factum fuit, provideat, committendo abbati de Dunis, quod per se aut suum expressum praeceptum dictam abbatissam ad praemissa cogat per censuras Ordinis ac iuris et iustitiae vias, in plenaria Ordinis et Capituli generalis potestate. Datum, etc. 14.  Generale Capitulum praecipit et mandat abbati de Moroliis, quod insequendo praeceptum quod hucusque habet, contra et adversus abbatem de Ré diligenter et acriter usque in finem dicti processus prosequatur. Datum, etc. 15.  Praesens generale cupiens et desiderans regulares Ordinis utriusque sexus personas non per saeculum vagari, ut superius positum est, etc. 16.  Capitulum generale scribet et mandabit prioribus… (*locus vacuus*)  super contentis in articulis per ipsos missis, quod in prima sua congregatione notent per articulos sigillatim ea omnia quae intendunt rationabiliter sibi per praefatum generale Capitulum indulgeri et concedi, et proximo generali Capitulo mittant, super his quod iustum fuerit facturum, praesente abbate Campensi. 17.  Praesens generale Capitulum auditis et visis informationibus et litteris domini abbatis de Pontigniaco super homicidio perpetrato in monasterio de Callovio sibi immediate subiecto, in fratrem Ioannem Jufrenaul, et aliis scandalis et malis tam ex pessimo regimine monachorum quam abbatis negligentia et inertia, remittit praefatas informationes eidem domino de Pontigniaco, patri abbati praefati monasterii, committendo et mandando, ut quam celerius et commodius poterit se personaliter transferat ad praedictum monasterium, ac se super omnibus in dicta informatione contentis et aliis diligenter informet ; et rebus cognitis puniat modo et forma Ordinis eos quos compererit puniendos ; et si abbatem praedicti monasterii negligentem et inutilem aut eorum, quae praemissa sunt fuisse et esse in causa invenerit, contra ipsum omnibus iuris et iustitiae viis procedat, omnia quae invenerit reformanda, destituenda et instituenda, tam in capite quam in membris, reformando, destituendo, instituendo, in plenaria Ordinis et dicti Capituli generalis potestate. 18.  Praesenti generali Capitulo exposuit dominus abbas Morimundi, quod cum hactenus bonae memoriae frater Ioannes Vivien, novissimus abbas in Morimundo, monasterio de Bellavalle praefuerit, cuius monasterii paucos fructus et fere nullos recepit, pro cuius tamen promotione Romae, tam pro annata, processu, bullis et aliis, magnam pecuniae summam exposuit, et se suumque monasterium de Bellavalle apud bancharios obligatum et innodatum dereliquit ; postea pauco lapso tempore, assumptus fuit praefatus Ioannes a suo praefato Bellaevallis monasterio in abbatem Morimundi, et loco eius suffultus et ordinatus praefatus dominus abbas Morimundi modernus, qui, ut moris est, tam pro sua nova provisione quam pro praemissa pecuniae summa tamquam in monasterio successor extitit, et fuit tunc obligatus, verum et parvo temporis intervallo, praefato fratre Ioanne Vivien abbate tunc Morimundi defuncto, praedictus dominus Morimundi modernus in ipsius Morimundi abbatialem dignitatem assumptus fuit, monasterium Bellaevallis praemissum cum praemissis debitis, quemadmodum a praedecessore susceperat successori relinquens, cui monasterio Bellaevallis praemisso successit in abbatem frater Anthonius de Nantone modernus abbas ; qui licet monasterium et dignitatem ipsius abbatialem admiserit, debueritque ac debeat activa et passiva debita ipsius monasterii accipere et solvere, nihilominus tamen praefatam pecuniae summam usque ad praesens renuit ac distulit omnino solvere ; verum cum ipsae pecuniae ad bancharios usuris adducerentur et augmentantur, praefatus dominus Morimundi periculis et damnis ac graviminibus [gravaminibus] multis imminentibus impune subiacet, supplicans praefatum Anthonium fratrem abbatem Bellaevallis modernum, causis et rationibus praemissis ac sub Ordinis censuris ad praedictae pecuniae summam solvendam, et supplicantem exonerandum cogi et compelli. Quibus auditis et satis graviter acceptis, generale Capitulum, considerata ipsius fratris Anthonii abbatis praefati absentia, committit et mandat abbatibus de Balerna et de Charitate coniunctim, quatinus ad locum quem aptiorem noverint suis citationibus conveniant dominum Morimundi et abbatem de Bellavalle praefatos et illis auditis et diligenter intellectis unicuique bonam iustitiam ministrent ; et si praefatum fratrem Anthonium Bellaevallis abbatem invenerint praedictam pecuniae summam solvere debere, et ad illam teneri, cogant ipsum per censuras Ordinis ac per omnes iuris et iustitiae vias ad praedictam pecuniae summam solvendum et ad exonerandum et contentandum praefatum dominum Morimundi, invocato ad praemissa et ea tangentia quorumcumque potentum, communitatum, brachii saecularis auxilio, consilio et favore, praecipiendo in virtute salutaris obedientiae omnibus Ordinis regularibus personis, ut in omnibus his et ab his dependentibus, praefatis abbatibus de Balerna et Charitate tamquam Capitulo generali pareant et devote obediant. 19.  Praesens generale Capitulum ad plenum informatum quod Rmus D. Cisterciensis licentiavit fratrem Petrum de Curba, professum monasterii de Rivosicco, quod posset studere in collegio Tholosano, aut in alia notabili Universitate, praecipiendo abbati praefati monasterii ut de necessariis ad studium illi provideat, et idipsum fecit dominus Claraevallis, visitator Hispaniae ; verum his non obstantibus et contra praefatum licentiatum et ordinatum abbas monasterii ipsius de Rivosicco ipsum fratrem Petrum a praemissa licentia et facultate studendi privare conatur per censuras ac litteras domini regis Hispaniae. Quamobrem idem generale Capitulum ad Ordinis decorem et solamen respiciens praecipit et mandat praefato abbati de Rivosicco, sub Ordinis praemissis censuris, quod iam dictum fratrem Petrum iuxta primam licentiam et facultatem sibi, ut praemittitur, concessam sufficienter munitum, ad studendum remittat, usque ad triennium sine difficultate dando eidem licentiam quod in absentia fratrum Ordinis, aliis aut saecularibus confiteri possit et valeat, missasque confessione praemissa, dum opus habuerit, celebrare, committendo abbatibus et Buxeto et de Gomell, quod constito de praemissis licentiis per Ordinis censuras, ac omnibus iuris et iustitiae viis compellant praefatum abbatem ad praemissa, cassando, annullando et revocando censuras per ipsum abbatem in praedictum fratrem his occasionibus inflictas. 20.  Inclinatum generale Capitulum precibus priorum in Hollandis ipsis ordinat, quatinus super contentis in articulis, *etc. ut supra n°  16. 21.  Devotioni ac petitioni christianissimi domini nostri regis obtemperans et acquiescens, praesens generale Capitulum diffinit et ordinat dici hymnum *Veni Creator Spiritus*, cum versiculis contentis in litteris praefati domini nostri regis et collectis, deinceps dici et cantari ad notam in singulis monasteriis Ordinis utriusque sexus, tum missam, necnon processiones fieri quolibet mense prima dominica per claustrum, secundum morem Ordinis cum aliis in eisdem litteris contentis. 22.  Nobis nuper pro parte reverendissimi in Christo patris et domini, domini Ioannis Cistercii, s. th. pr., ac fratris Iacobi, similiter s. th. pr., olim Cariloci, nunc vero Morimundi, Cabilonensis, Bisuntinensis et Lingonensis dioecesium, monasteriorum abbatum, extitit expositum, quod licet iuxta et secundum dicti Ordinis instituta, regulata ac privilegia eidem Ordini auctoritate apostolica concessa, sint exempti a iurisdictione cuiuscumque iudicis ordinarii, ipsique eisdem privilegiis renuntiare non possint, et propterea nullatenus debuerint seu potuerint se in contrarium obligare, neque se iurisdictioni cuiuscumque iudicis, saltem qui non sit de eorum Ordine, submittere ad constitui, reservari et assignari faciendum auctoritate apostolica, tam tunc viventi et nunc defuncto fratri Drouheto Henrion, tunc abbatis de regimine dicti monasterii Cariloci per dictum reverendum patrem sententialiter et cum cognitione causae destituto, quam Ioanni Charone asserto electo, cui nullum ius in dicto monasterio Cariloci unquam competiit, neque competit, aliquas annuas pensiones super fructibus, redditibus et proventibus eiusdem monasterii, et munus ad solvendum nobili viro Symoni de Charone, domicello Bisuntinensis dioecesis, eiusdem Ioannis patri ; qui nullum unquam in et super dicto monasterio habuit actionem summam quingentorum francorum monetae Burgundiae ; nihilominus quia praelibatus quondam frater Drouhetus postquam ipse tam propter dilapidationem dicti monasterii, quam aliis exigentibus demeritis finaliter privatus extitit, quoddam mandatum casus novitatis ab illustrissimo ac serenissimo Francorum rege contra praelibatum fratrem Iacobum in abbatem dicti monasterii Cariloci de et super possessorio eiusdem monasterii per dictum Symonem, ut aliqui dicebant impetrari procuraverat, et illius vigore eumdem fratrem Iacobum in curia Parlamenti, tunc in oppido de Dola sedenti, cui nobilis ac spectabilis et egregius dominus dominus Guido de Rupeforti, eiusdem Symonis nepos, saltem consanguineus praesidebat, de et super possessorio saepedicti monasterii traxerat in causam praelibati domini exponentis, tunc propter causas satis evidentes formidantes iustitiam ipsis denegari, et eidem quondam Drouheto ad prosecutionem dicti Symonis tunc aspirantis praedictum monasterium per resignationem quamdam dicti fratris Drouheti praedicto Ioanni eius filio conferri favores illicitos medio dicti domini praesidentis presbiteri, tunc coacti extiterunt se obligare ac iurisdictioni domini officialis curiae Bisuntinensis, etiam cum iuramento per eos et eorum quemlibet ad sancta Dei evangelia tunc praestito se submittere ac eidem Ioanni de Charone constitui, reservari et assignari auctoritate apostolica super fructibus dicti monasterii, licet in et super eo nullum ius unquam habuit, pensionem annuam ducentorum francorum monetae Burgundiae, litterasque desuper necessarias expediri faciendum, necnon ad solvendum, non tamen eidem quondam fratri Drouheto tunc impetranti dicti mandati casus novitatis ; quinimo eidem Symoni summam quigentorum francorum monetae praedictae. Et quamvis huiusmodi obligationes et submissiones factae extiterint contra sacrae dicti Ordinis instituta aut privilegia, eidem Ordini dicta auctoritate apostolica concessa, ac illis contravenientibus, quod quidem praetensum instrumentum electionis et concordiae causis praedictis et multis aliis tempore et loco declarandis viribus non subsistat, nec effectum habere possit vel debeat, et intendant dicti reverendissimus pater et frater Iacobus instrumentum praedictum de nullitate redarguere, saltem quod illud veniat per iudicem competentem scindendum, cassandum et annullandum, verisimiliter tamen formidant, quod si nullitatem vel rescisionem [rescissionem] praedictas per viam appellationis, vel aliter de iure prosequerentur, obsistat eis iusiurandum, quo dicti de Charone praetendunt praetensum instrumentum fore vallatum, nisi per nos super iuramento praedicto cum eisdem reverendissimo patre et fratre Iacobo auctoritate apostolica, qua fungimur et uti in talibus consueti sumus misericorditer dispensetur ; nihilominus quia praedicti domini exponentes formidant auctoritatem praedicti domini officialis curiae Bisuntinensis, cuius iurisdictioni se submittere coacti extiterunt, ut praefertur, ob non observationem praemissorum, saltem de facto innodari, nobis supplicaverunt sibi de et super praemissis de opportuno iuris remedio provideri, ac secum super relaxatione iuramenti per eos praestiti, ut praefertur, dispensari. Nos igitur, Capitulum et Diffinitores praefati attendentes praemissa, volentesque praemissis sic per dictos exponentes, ut praefertur, in praeiudicium dicti nostri Ordinis et ipsorum R. patris ac fratris Iacobi enormem laesionem et praeiudicium non modicum gestis, quantum cum Deo possumus obviare, dominis abbatibus de Firmitate et de Maceriis, Cabilonensis dioecesis, et cuilibet eorum in solidum, auctoritate nostra, imo verius apostolica, qua fungimur in hac parte, committimus et mandamus, quatinus cum praenominatis exponentibus, et quolibet ipsorum si hoc humiliter et devote petierint, super praedicto iuramento per eos praemissorum occasione praestito ad effectum, ut sine nota periurii instrumentum praedictum nullitatem vel rescisionem [rescissionem] et cassationem, ubi et quando ipsis videbitur expedire prosequi possint et valeant misericorditer dispensando. Datum, etc. [ELECTIONUM ET TRACTATUUM CONFIRMATIONES] 23.  Electionem, promotionem et institutionem fratris Ioannis de Burco, ad dignitatem abbatialem monasterii de Faesia, necnon confirmationem patris abbatis immediati, ut patet per instrumenta desuper confecta, quibus praesens diffinito annectitur, generale Capitulum ratificat et approbat et confirmat, supplendo defectus, si qui intervenerint, etc. 24.  Electionem, promotionem et institutionem fratris Iacobi, s. th. pr., ad dignitatem abbatialem monasterii Morimundi, per R. in Christo P. D. abbatem Cisterciensem factam… *etc.* confirmat. 25.  Tractatum seu permutationem et excambium initum et passatum inter abbatem et conventum de Lococrescenti, et dominum comitem Montisbelvardi, prout in litteris desuper confectis continetur, quibus praesens diffinitio annectitur, generale Capitulum recipiens committit et mandat abbatibus de Charitate et de Bitania, et cuilibet eorum in solidum, quod super ipso excambio seu permutatione et aliis in dicto tractatu contentis diligenter se informent per bonos et fideles viros, et alias secundum quod invenerint, ipsum et omnia in ipso contenta confirment, aut infirment, in plenaria Ordinis potestate. 26.  Super tractatu arrendationis et admodiationis ad vitam, inito et facto inter abbatem et conventum de Quinciaco ex una, et magistrum Anthonium de Vital, advocatum civitatis Trecensis, partibus ex altera, de quibusdam terris, pratis et haereditagiis, prout in litteris desuper confectis, cui praesens diffinitio annectitur, plenius continetur, praesens generale Capitulum committit domino abbati de Claravalle, quatinus super ipso tractatu et in eo contentis se diligenter informet ; et si dignum confirmatione aut infirmatione invenerit, confirmet aut infirmet, in plenaria Ordinis et Capituli generalis potestate. 27.  Tractatum cui praesens diffinitio annectitur, praesens generale Capitulum certis ex causis et pro utilitate et quiete monasterii de Schallariis, usque ad aliam dispositionem Capituli generalis vel Rmi D. Cisterciensis tolerat. 28.  Super tractatu, arrendatione et traditione facta inter abbatissam et conventum monasterii de Maloduno monialium, prout in litteris cui praesens diffinitio annectitur, plenius continetur, praesens generale Capitulum committit et mandat domino de Firmitate et abbati de Regalimonte, quatinus se diligenter informent super omnibus ipsis, et praefatum tractatum, si viderit confirmandum, confirment, aut infirmandum infirment, in plenaria Ordinis et Capituli generalis potestate. 29.  Pensionem per R. D. abbatem Claraevallis antiquo abbati de Fusniaco post resignationem sui monasterii, super ipsum monasterium assignatam, prout in litteris, cui praesens diffinitio annectitur plenius continetur, generale Capitulum approbat, ratificat et confirmat, quamdiu se honeste, virtuose, caste et religiose rexerit. 30.  Committitur abbatibus de Charitate et de Roseriis, et cuilibet eorum in solidum, quod se informent super supplicatione praesentata pro parte Roberti Melle, contra et adversus abbatem de Bullione, et si ea quae in praefata supplicatione continentur, iusta et rationi consona ac praefato supplicanti debita, compellant praefatum abbatem Bullione ad solvendum summam, quam iuste et rationabiliter eidem cognoverint debitam, in plenaria Ordinis potestate. 31.  Visa supplicatione nobilis viri, domini de Monte Betone, de dioecesi Montisalbani, contra et adversus abbatem de Bellapertica, prout in dicta supplicatione, cui praesens diffinitio annectitur plenius continetur, praesens generale Capitulum iustitiam unicuique, quantum in se est, et ad ipsum spectat, ministrare volens, committit et mandat abbatibus de Loco Dei et de Candelio, et cuilibet eorum in solidum, quatinus dictum abbatem de Bellapertica coram se convenire per suas citationes faciant, et si cognoverint ipsum iuste et rationabiliter esse obligatum, et teneri ad summam in dicta supplicatione contentam, omnibus iustitiae et rationis viis ac per Ordinis censuras, ipsum compellant ad praedictam summam, aut eam quam iustam invenerint solvendam, in plenaria Ordinis et Capituli potestate. IUDICES 32.  Pro collegio Sancti Bernardi Parisiis committitur domino de Firmitate, de Caroliloco, s. th. pr., et de Regalimonte, et cuiibet [cuilibet] ipsorum in solidum, praesens generale Capitulum committit ut omnes et singulares personas, quas per litteras, monumenta, instrumenta vel alia sufficientia testimonia debite invenerint venerabili collegio Sancti Bernardi Parisiis, Rmo D. Cistercii eiusque monasterio, in quacumque vel quibuscumque pecuniarum summa vel summis iusto debito teneri et obligari, quatinus easdem personas praedictas et earum quamlibet, sub poenis et censuris Ordinis, ac per omnes iuris et iustitiae vias ad reddendum, satisfaciendum et ad integre solvendum compellant et compelli faciant ac procurent, in plenaria Ordinis potestate, invocato ad praemissa, si opus fuerit, brachii saecularis consilio, auxilio et favore. Datum, etc. [ALIAE DIFFINITIONES] 33.  Ad requestam domini Claraevallis pro abbatibus de Fusniaco et de Signiaco, de Boheriis, de Cambrone, de Villari, de Loco Sancti Bernardi, de Alna, de Valle Sancti Lamberti, de Grandiprato, de Molinis, de Iardineto, de Boneffia, de Dunis, de Bodelo, de Capella Thosan, de Claromarisco, de Nizella, de Longoponte, de Igniaco, de Ellantio, de Tribus fontibus cum sua filiatione, de Pietate, de Bullencuria, de Belloprato Belvacensi, de Moris, de Ripatorio, de Valleclara, de Vaucellis, de Chiminione, de Heysterbach, de Loco Sanctae Mariae, ut excusentur a praesenti Capitulo generali, et licentiam habeant absolvi et absolvendi suos auctoritate Capituli generalis pro semel, praesens generale Capitulum annuit et concedit. 34.  Ad requestam domini Firmitatis pro priore, cantore et fratribus ac sororibus de confrateria Septem Gaudiorum Beatae Virginis Mariae de Castronovo, et subventione, generale Capitulum desiderans et cupiens eorum rectas intentiones sua charitate muniri, et precibus ac Ordinis suffragiis augmentari, concedit eisdem et omnibus et singulis suis et dictae confrateriae benefactoribus usque ad quinquennium tantum a data praesentium computandum, plenam participationem omnium suffragiorum, orationum et aliorum bonorum spiritualium, modo et forma, quibus hactenus consuetum est et ordinatum. 35.  Praesens generale Capitulum totis visceribus desiderans sacri Ordinis nostri reparationem simul et reformationem, articulos super dicta reformatione subscriptos, et per maiores patres Ordinis, matura deliberatione praevia, concordi animo, sub eorum sigillis et signaturis manualibus confectos, tamquam diffinitionibus, statutis et salutaribus ordinationibus sanctorum patrum conformes, et dicto Ordini summe necessarios, acceptat, laudat, renovat, confirmat et approbat, universis abbatibus, commendatariis, abbatissis, prioribus, cellerariis, ceterisque regularibus personis Ordinis, conversis, donatis seu oblatis, quantum cuiuslibet eorum statum tangit comprehensis, districtius mandans et praecipiens, etiam sub censuris in eisdem articulis contentis, quatinus diligenter et pro omni possibilitate sua, quantum eorum quemlibet concernit, dictos observent, observarique faciant, super quo abbatum, commandatariorum, abbatissarum, ac quorumcumque officiariorum, necnon visitatorum coram Summo Deo conscientias onerat, excepto articulo qui incipit : *Item, etsi omnino Benedictinae et diffinitionum praeceptis*, quem pro praesenti nec recipit nec reiicit, sed ad ulteriorem et maturiorem Capituli generalis dispositionem, Domino concedente, imposterum celebrandi, propter difficultates quae in diversis locis et monasteriis aliae et aliae super hoc contingere possunt, remittit. Sequitur tenor dictorum articulorum. CONFIRMATIO CARTAE REFORMATIONIS ORDINIS 36.  In nomine Sanctae et Individuae Trinitatis. Nos, frater Ioannes de Cistercio, s. th. pr., Claudius de Firmitate, Petrus de Pontigniaco, Petrus de Claravalle, s. th. pr., Ioannes de Prulliaco, Nicolaus de Savigniaco, Ioannes de Caroliloco, s. th. pr., Ioannes de Fonteneto, s. th. pr., Ioannes de Bonoportu, s. th. pr., Ioannes de Valloliis, s. th. pr., Michael de Laude, s. th. pr., Yvo de Claromonte, Gilbertus de Curia Dei, Ioannes de Vallibus Sernay, Ogerinus de Igniaco, Petrus de Mortuomari, Ioannes de Fontemorum, Guillelmus de Longovado, Ioannes de Caricampo, Ioannes de Regalimonte, Mathias de Sancto Andrea in Goufferno, Ioannes de Lanneyo, Georgius de Gardo, Isidorus de Belloprato Belvacensi, Ioannes de Bellabrancha, Guillelmus de Begario, Ludovicus de Frigidomonte, Ioannes de Vallelucenti, Ogerius de Pietate, Ioannes de Longovillari, Ioannes de Ponte Ultrani, Ioannes de Voto, Henricus de Bonarequie, Ioannes de Villanova, Rolandus de Persenia, Petrus de Maceriis, Guillemus [Guillelmus] de Ré, Bernardinus de Alneto, Dyonisius de Ioyaco, Nicolaus de Ursicampo, Ioannes de Vaucellis, Nicolaus de Signiaco, Ioannes de Sacracella, Bernardus de Rippatorio, Ioannes de Nigrolacu, Symon de Pietate Beatae Mariae, Petrus de Bellobecco, Iacobus de Fusniaco, s. th. pr., monasteriorum abbates, notum facimus universis Christi fidelibus, praesentes litteras inspecturis, quod cum nos praefati fratres Ioannes Cistercii et Ioannes Boniportus monasteriorum abbates, per litteras christianissimi domini nostri, domini Caroli regis, huius nominis octavi, fuissemus convocati in civitate Turonensi ad diem duodecimam mensis novembris novissime lapsi, cum nonnullis reverendis patribus dominis episcopis, abbatibus, egregiisque et doctissimis viris, doctoribus ac magnificis iurisconsultis super modo reformationis status monastici atque regularis per totum regnum Franciae, ibidemque in speciali consilio ordinatione serenissimi domini nostri regis, iterum atque iterum super hoc celebrato, opiniones nostras secundum Deum et conscientiae aequitatem diffuse annuntiassemus, et tandem ordinatione magnifici domini de Rupibus, ex parte domini nostri regis in dictis consiliis praesidentis, etiam per scriptum consilia nostra super his tradidissemus. In regressu nostro Parisiis, praemissa omnia pluribus venerabilibus patribus Ordinis nostri, quos ibidem invenimus, ad longum exposuimus. Tandem communis auctoritaris [auctoritatis] dicentis *quae de novo emergunt novo indigent consilio, et quod omnes tangit ab omnibus approbari debet*, rationem attendentes post multas providas et maturas deliberationes pro sacri Ordinis utroque statu feliciori decrevimus, tam nostro quam dictorum patrum nomine, plures nostrae religionis abbates in diversis huius christianissimi regni provinciis constitutos mandare et convocare ad diem quindecimam huius mensis februarii, gratia eis praemissa omnia communicandi, habendique eorum voluntates atque resolutiones super huiusmodi sancta reformatione, tam in personis suis, quam in monasteriis et personis sibi subditis. Nos quoque omnes et singuli abbates superius nominati, dicta quindecima februarii, post receptionem litterarum superius mentionatarum, in collegio nostro Sancti Bernardi Parisiis simul congregati, audita ampliori clariorique recitatione omnium actitorum in huiusmodi materia reformationis ex ore Rmi in Christo patris D. Cistercii s. th. pr., superius nominati, post maturam et authenticam deliberationem super praemissis inter nos habitam, concorditer simul una voce convenientibus nobiscum praefatis dominis Cisterciensi et Boniportus patribus, finaliter ad infrascriptas devenimus conclusiones simul et resolutiones. 37.  In primis, genibus in terram simul flexis, oculisque ac manibus in coelum erectis, tota mentis intentione possibili omnium bonorum largitori gratias egimus, qui aetate nostra sanctum et laudabile aeternaque memoria dignum menti devotissimi domini nostri regis infudit hoc propositum, ut pace terris reddita, exemplo David et Salomonis, de divinis attentius cogitaret ; quod quidem opus non minori gloria et merito fulgebit, si ad effectum usque rationabiliter et per eos ad quos spectat deductum fuerit, quam inclytissimae recordationis eius progenitorum simul et praedecessorum, in priorum huiusmodi fundatione locorum simul et dotatione refulsit. Confidentes simul et orantes illum ipsum, qui coepit, ut in effectum deducat. 38.  Item, cum religiosa humilitate christianissimum dominum nostrum regem rogamus et obsecramus, quatinus in hoc sancto proposito perseverans, potenti et valida manu nostro et praedecessorum nostrorum summo integerrimoque desiderio super huiusmodi sancta reformatione assistere dignetur propitius, conformiter ad articulos per nos praefatos Cisterciensem et Boniportus abbates Turonis, ut dictum est, traditos, liberaque ac publica et adeo alta voce, ut etiam ipsius orbis cacumina pulset, profitentes nos totis animorum desideriis sanctam et salubrem desiderare, semperque desiderasse reformationem, per quam solam novimus Ordinis nostri spirituales et temporales ruinas ad pristinum sanctimoniae decus reformari, et sancti Benedicti regulae puritatem in medium reduci posse ; ad quam profecto cum ceteris Ordinis patribus aspirantes, iam dudum multa desuper Sanctae Sedis rescripta amplissima, praesertim illud piae recordationis domini Innocentii Papae VIII quod incipit : *Meditatio cordis nostri*, cum consensu christianissimi domini nostri regis impetravimus ; scientes reformationem non novarum quidem adinventionum introductionem, sed potius ad sanctorum patrum vitam, caerimonias pariter et instituta reductionem respicere ; reformationem enim procul dubio fieri credimus, cum a priscorum traditionibus deviatum est, et denuo ad eorum vestigia sequenda reditur ; nam si nova introducitur forma, non plane reformatio seu ad pristinam formam reductio, sed novae religionis creatio dici debet. Tantae autem sanctitatis et eminentiae in vitae puritate, in miraculorum crebra et evidenti ostensione, ac in doctrinae coelestis illustratione fuerunt primi sacrae huius religionis fundatores et patroni, ut sufficere videatur, si hodiernis temporibus eorum vestigia per sanctae religionis nostrae observantiam imitari valeamus. 39.  Item, supposita hac firma animi nostri circa sanctae reformationis amplexum deliberatione, nos praefati abbates, etsi credamus sacrum hunc Ordinem a Deo protectum, ut divinum cum sancto Helya accessisse videatur responsum : *Reliqui mihi septem millia virorum, qui non curaverunt genu ante Baal* ; sintque plura monasteria huius sacri Ordinis, in quibus prima religionis observantia usque in praesens perseverasse creditur ; alia quoque, etsi pro humanae fragilitatis conditione in aliquo quandoque se deformaverint, divino tamen favente auxilio, ad pristinam religionis puritatem redierunt, et talia quidem pro nunc reformatione opus habere non videantur ; nihilominus tamen, quae ad alia coenobia, quae aut guerrarum vastitate, aut pestilentiarum acerbitate, aut processuum gravitate, aut mali abbatum seu monachorum regiminis enormitate, aut certe alias quomodolibet tam apud monachos quam apud moniales opus habent reformatione, sive in toto sive in parte, sive in membris sive in capite, sive in spiritualibus sive in temporalibus, nos praefati abbates proximi nostri Capituli generalis celebritatem, sacramque ipsius Ordinis reformationem expetentes, et ad ipsius examen pariter et iudicium cuncta, ut dignum est, ad integrum remittentes, consentimus et apostolica freti auctoritate, ordinamus et mandamus concorditer articulos sequentes ex sancta regula, statutisque Ordinis assumptos, ex nunc pro huiusmodi sanctae reformationis initio seu exordio, ubi opus est, inviolabiliter observari. 40. *De divino officio, ecclesiis Ordinis et locis regularibus.* Et primo quidem ad ea quae divinum concernunt officium mentis nostrae oculos convertentes, ordinamus illud in singulis Ordinis nostri ecclesiis reverenter horis debitis, tam de die quam de nocte, morose cum debitis pausis, caerimoniis et inclinationibus, iuxta beatissimi patris nostri Bernardi monitionem et diffinitionum Ordinis tenorem celebrari, illudque tam ab abbatibus praesertim in vigiliis, quam ab aliis universis frequentari. Nullus praesumat sine cuculla chorum ad divina officia celebranda intrare ; missaeque omnes tam Ordinis quam fundatae infallibiliter celebrentur, et ecclesiarum atria, ceteraque Ordinis loca honesta et religiosa venustate decorentur, et ad religionis observantiam aptentur, et quod a frequentatione divini servitii nulli excusentur, nisi quos abbas iuxta conscientiae suae arbitrium quandoque pro monasterii utilitate vel honestate seu infirmitate duxerit excusandos. 41. *De abbatibus, eorum statu et vestitu.* Item, ut sancta haec reformatio a capite incipiat, universos Ordinis patres per suae fidei et religionis sacramenta, in oculis sanctissimae Divinitatis obtestamur, rogamus et interpellamus, quatinus iuxta apostoli decretum forma facti gregis, studeant digne verbo et exemplo discipulis praeesse sine pompa, omnem superfluitatem et excessum in statu, vestitu et aliis devitando, et religiosam honestatem per omnia ostendendo, saepiusque celebrando ; nec omnia ad nutum sed cum consilio saltem seniorum disponant ; non ferentes gibesserias ad corrigias seu cornetas saeculares, nec unus duo deinceps teneat monasteria saltem Ordinis, et sine Capituli generalis licentia et beneplacito. 42. *De capitulo quotidiano et correctione culparum.* Item, quod infallibiliter conventus diebus singulis intret capitulum hora ordinata, cum cucullis, ad peragendum quod Ordinis instituta iubent ; ubi praesidens circa culparum emendationem et observantiae regularis reductionem debitum faciat, nisi pro suis et aliorum delictis a visitatoribus singulis annis gravissime puniri velit. 43. *De refectorio, pitantia monachorum et residuis pauperibus erogandis.* Item, quod conventus diebus per Ordinem assignatis quibus non utimur carnibus, videlicet feriis secundis, quartis, sextis, sabbato, diebus sermonum, in Adventu, in Septuagesima, in Quadragesima, in Rogationibus, diebus ieiuniorum Ecclesiae et Ordinis, in refectionibus ordinariis comedat in cucullis in refectorio regulariter, benedictionem, lectionem et gratias Ordinis reverenter decantando, ieiuniaque Ecclesiae integraliter ac Ordinis, iuxta abbatis conscientiam, servando ; ubi autem refectoria minus ad hoc sunt apta, infra proximum generale Capitulum sub gravissima poena per Capitulum vel per visitatores infligenda, abbatis sollicitudine disponantur. Quo autem ad usum carnium omnes Ordinis filii sanctam regulam, necnon domini Benedicti Papae XII edicta et Ordinis diffinitiones cum timore Dei aspicientes, ab eis abstineant diebus praedictis, et non nisi in locis per dominum Benedictum XII deputatis, eis uti praesumant ; praecipientes panem, vinum, pitantias et similia non in particulari cuilibet fratri, sed in communi ad refectiones ordinarias conventus distribui, reliquiasque in unum locum fideliter et honeste servari, ut inde in porta fiant eleemosinae secundum laudabiles Ordinis consuetudines, hospitalitatem honestam semper abbatibus et officiariis recommittentes. 44. *De disciplina minorum fratrum.* Item, praecipitur abbatibus universis, quatinus ubi non consueverunt instituere iuvenes monachos in divino servitio, in scientiis et bonis moribus, hoc ipsum deinceps facere studeant, et ad repellendam multarum personarum Ordinis ignorantiam, postquam servitium sciverint, procurentur eis magistri, qui in grammaticalibus et aliis primitivis scientiis eos erudiant, ut tandem eorum capaciores ad generalis Ordinis studia mittantur. 45. *De dormitorio et prohibitione tunicarum linearum.* Item, quod conventus regulariter dormiat in dormitorio, exceptis illis, quos abbas pro iusta consideratione aliter disponendos duxerit ; et sub poena in *Benedictina* et aliis Ordinis statutis super hoc contenta, omnes camini existentes in dormitorio Ordinis infra dictum Capitulum omnino tollantur, et ad dispositionem in reformatione domini Benedicti Papae XII expressam reducantur, seras omnes lectorum seu camerularum penitus auferendo ; ubi omnino infra dictum tempus sub dicta poena commutent lectos plumeos in materalia [materialia], linteamina linea vel cannabea in lanea, camisias lineas in laneas, sive sit pannus, sive sergea seu stamen et similia ; et nullas habeant tunicas ante vel retro fissas, nullusque ullo tempore sine caligis celebrare seu ad officia divina se vestire praesumat. 46. *De infirmitorio.* Item, infra dictum generale Capitulum in quolibet monasterio disponatur et competenter muniatur infirmitorium, ad tractandum fratres infirmos cum charitate et ratione, iuxta sanctae regulae praeceptum. 47. *De visitationibus faciendis.* Item, provideant patres abbates et commissarii, quod annis singulis monasteria sibi subiecta infallibiliter visitentur, et districte reformentur, sine tamen gravi expensa, tam in excessivo numero personarum et evectionum, quam alias ; sed omnia fiant in charitate et iuxta *Benedictinae* ordinationem, et ut de istis plenius Ordini constet, mandamus praecepta et edicta a sanctis patribus super frequentatione annua Capituli generalis edita, indissimulanter ab abbatibus observari. 48. *De silentio.* Item, abbates, priores et subpriores servent et ab aliis servari faciant omni tempore in locis regularibus et ubique, hora lectionis et post Completorium, religionis clavem, scilicet silentium ; et cum contigerit aliquos venerabiles viros ad monasterium declinare, portarius eos ad ecclesiam, et deinde ad hospitium seu commodum locum ducere teneatur. Nullusque in locis regularibus loqui praesumat sive cum intraneo sive cum extraneo, nisi forte abbas aut prior et omnis super hoc habens licentiam. Praevia salutatione, dicat supervenienti benevenisse et nihil plus ibidem loqui possit ; et ubique tam in monasterio quam extra, iuxta suae vocationis dignitatem, servent religionis gravitatem simul et honestatem. 49. *De paupertate.* Item, ex nunc sub declaratione poenae contra proprietarios in diffinitionibus Ordinis taxatae parare nolentibus, mandatur et praecipitur, quod quilibet abbas, infra quindecim dies post notitiam praesentium et applicationem suam ad monasterium suum, tollat Ordinis auctoritate ab universis religiosis quaecumque peculiaria sive in animalibus, sive in vineis, terris, hortis, grangiis, aut quibuscumque aliis similibus, sive ad firmam sive ad vitam, et cunctos proventus bursae communi applicet, ut proprietatis vitium, ceu anathema iuxta sanctae regulae edictum penitus eradicetur, et per omnia iuxta regulae praeceptum vivant in communi ; cassando omnes et singulas litteras in contrarium, quacumque auctoritate editas, mandando tamen abbatibus, quatinus taliter per se aut per officiarios religiosis de victu et vestitu et aliis necessitatibus iuxta monasterii facultatem, et necessitatis exigentiam provideant, quod nullam notabilem inde sustineant penuriam seu egestatem, iuxta sanctae regulae dispositionem ; nullusque absque speciali abbatis licentia litteras seu eulogia mittere seu recipere praesumat ; nullus aliquid suum dicat ; se domnos aut fratres nominent ; bibentes utramque manum apponant, ut in omnibus glorificetur Deus. 50. *De clausura locorum regularium, de ingressu mulierum et famulis monasterii.* Item, quod cum omni diligentia mandato abbatis, per priorem et subpriorem horis debitis, tam prandii et coenae, quam post Completorium, respective ostia claustri, refectorii, dormitorii et alia cum clave firmentur, praecipiendo abbatibus, prioribus et cellerariis et cuilibet eorum in monasterio suo, quatinus primas portas monasteriorum taliter claudi faciant, quod nulli contra sanctae regulae edictum exeant aut intrent, et maxime mulieres, nisi forte pro lacticiniis animalium, quae in primis curiis nunnunquam nutriri solent, abbas iudicaverit esse necessarium propter carentiam fratrum laicorum seu conversorum, habere aliquas vetulas honestas et bonae famae, quae tamen sicut nec ceterae mulieres, exceptis magnis dominabus, nunquam loca regularia ingrediantur ; sed si opus sit, diebus dominicis cum residuo familiae missam audiant in capella portae. Nullique religiosi, excepto cellerario, aut quos abbas dispensaverit, ad curias ipsas, etiam infra septa monasterii, sine expressa licentia abbatis vel prioris transire praesumant ; super quibus visitator se noverit erga generale Capitulum vel patrem Cisterciensem rationem redditurum, quemadmodum salutaria haec instituta observari fecerit. 51. *De bursariis et subducendis rationibus.* Item, etsi omnino *Benedictinae* et diffinitionum praeceptis consonum esset providum bursarium vel bursarios per abbatem et conventum in quolibet Ordinis monasterio institui, qui universam monasterii substantiam tam ordinariam quam extraordinariam recipiant, et iuxta abbatis ordinationem disponant, et de omnibus fidelem, valdeque expressam quolibet anno quater reddant rationem. Quia tamen aliqua monasteria necdum ad hoc disposita satis videntur, et ob hoc clausula ipsa pro ipsis monasteriis ad generalis Capituli decisionem pro nunc remittitur. Omnino tamen sub poena abstinentiae a vino per mensem praecipitur abbatibus et illis, qui huiusmodi onus sub eis habent, quatinus infra generale Capitulum faciant, aut fieri procurent bonas, specificas et integras computationes de omnibus receptis et expensis, tam pecuniarum quam granorum et aliorum, quas conventus vel sanior pars audire ad longum, videre, examinare, et pater abbas seu visitator approbare vel reprobare debebit, ne patrimonium Crucifixi contra religionis formam dissipetur, et deinceps quolibet anno huiusmodi computationes continuentur. 52. *De fratribus in via directis.* Item, quia deinceps monachi non vadant celebratum ad loca saecularia et vicina, nisi esset pro tam nobilibus personis, quod sine reprehensione denegari non posset. Cum autem contigerit eos hac de causa vel quacumque alia egredi monasterium hoc nonnisi de abbatis, vel eo absente, prioris licentia, et non aliter fiat, idque non nisi in summa necessitate, aut evidenti monasterii utilitate fiat ; et tunc incedant regulariter et morate cum mantello seu cappa cum regulari caputio, deincepsque tam pedester quam equester nullus sit in via nisi cum huiusmodi cappa seu mantello et caputio regulari desuper. In civitatibus autem et locis honestis, sub poena carceris, nullus transeat nisi cum cuculla aut honesto mantello seu cloqua nigra et caputio nigro, ut vel sic ab aliis distinguatur, et famulus Dei discerni possit. Nullus insuper sub gravi interminatione deinceps vadat ad festa locorum seu nuptias seu spectacula, seu huiusmodi saecularitates, aut ad tabernas, seu ibidem dormire praesumat, cum memoria capitulorum regulae *de fratribus in via directis*, et similibus. Nullus quoque per viam portare praesumat venabulum, ensem, braquinart, aut huiusmodi gladios invasivos ; sed si contra canes aliquid portandum sit, illud ubique religiosam redoleat gravitatem. Nullus praesumat levare pueros de fonte, aut compatres seu commatres habere seu nominare, quomodolibet iurare, seu turpia quaelibet verba proferre. 53. *De abbatissis et monialibus.* Item, quidquid in praemissis de abbatibus et religiosis dicitur, hoc idem de abbatissis et monialibus, conversisque utriusque sexus respective intelligitur, cum adiectione quod visitatores, quibuslibet affectionibus seu sinistris excusationibus reiectis, ad praemissa necnon reformatas iuxta Bonifacianam quae incipit *Periculoso*, aliaque Ordinis statuta in communi vivere et laborare faciant, monasteria ipsa claudendo, ut neque deinceps exeant, neque viri aliqui, exceptis casibus a iure permissis, clausuram earum ingrediantur, eas ad vivendum per omnia laborandum in communi iuxta morem aliarum sororum Ordinis reformatarum, nihil habentes proprium. Per fenestram bene ferratam, panno et tela coopertam, confiteantur, et per fenestram duplici ostio ab intra et extra claudentes communicent. Per turnum dentur et recipiantur, quae danda et recipienda erunt, nec unquam religiosae aliquibus extraneis, nisi per fenestram valde spisse ferratam, et panno vel tela coopertam, et in praesentia alterius religiosae virtuosae, ad hoc specialiter deputatae, loquantur ; omniaque murentur et obstruantur ostia de latere conventus ad magnum altare existentia ; et fiant fenestrae optime ferratae ad videndum pretiosissimum sanctae eucharistiae sacramentum ex magno altari, quae statim post elevationem sanctissimi sacramenti diligenter ad intus claudantur. 54.  Item, districtius sub poena suspensionis a divinis praecipitur abbatibus Ordinis universi, quatinus infra proximum generale Capitulum faciant fieri et reparari bonos et fortes carceres in monasteriis suis ad acriter puniendum transgressores, et huic sanctae reformationi obedire renuentes, aliosque graviter contra Ordinis statuta delinquentes ; inhibendo ne amodo sic leviter suos ad incerta loca transmittant, sed cum aliqui iuxta Ordinis diffinitiones de consilio seniorum emittendi erunt, statutorum forma servetur. 55. *De observatione praedictorum statutorum.* Ut autem praemissa omnia et alia in hoc Ordine reformanda clarius cognosci et ad effectum deduci veleant [valeant], apostolica et Ordinis auctoritate mandamus, quatinus infra proximum Sanctae Trinitatis festum, abbates et conventus simul horis et locis competentibus studiose et attente ultra consuetudinem legendi quolibet die in capitulo capitulum regulae, legant sanctam regulam, ususque et diffinitiones Ordinis, non quidem cantando, sed potius conferendo, et per scriptum notando ea omnia in quibus se aut aliquos suorum deviasse seu deviare cognoverint ; satagantque ut boni sanctae religionis discipuli cuncta haec cognoscere, et ad effectum prout quemlibet concernunt in nomine Domini nostri Iesu Christi, pro suarum animarum salute reducere. 56. *Epilogus.* Porro haec omnia, quae profecto sunt potius quaedam brevis statutorum Ordinis recapitulatio, quam nova ordinatio, cum toto residuo ad consummationem sanctae reformationis pertinente, debita cum reverentia ad proximi generalis Capituli discretionem remittimus. Praemissa omnia acta et ordinata fuerunt per nos abbates superius nominatos, in praefato venerabili collegio nostro Sancti Bernardi Parisiis, in magna aula. Cistercii die septima decima mensis februarii, anno Domini millesimo quadringentesimo nonagesimo tertio, more gallicano. In quarum omnium robur et testimonium, signeta nostra manualia cum sigillis duodecim nostrum praesentibus animo apposuimus. Sic signatum per praemissos patres et abbates Ordinis praescriptos. * * * 57.  Capitulum generale committit abbati Michaeli de Sancta Cruce reformationem monasterii de Pelis, in capite et in membris. 